1-Բազմաթիւ կիներ ու երախաներ իրենց ծնած գիւղերէն ու քաղաքներէն փախցուեցան։ Ահաբեկուած ժողովուրդը հաստատ գիտէր թէ դէպի մահ կը ճամբորդէ։ Այդ միջոցին հարեւան իսլամները մօտենալով առաջարկեցին երիտասարդ կիները, աղջիկները եւ երախաները պահ դնել։ Տիրող խուճապի ընթացքին անտէր երախաները իսկոյն փախցուեցան։ Պարմանուհիները բռնի տարուեցան։ Արդարեւ Էրզրումի թուրք սպաները քաղաքի անուանի ընտանիքներու դուստրերը փախցուցին։ Գերմանացի սպայ մը Էրզրումի ամենագեղանի աղջիկը համարուած Գալֆաեանը առանց անոր աղաղակները նկատի առնելու ճամբաները քաշ տալով տարաւ։ Երզնկայի անուանի թուրքերը կամ անձամբ կամ ալ միջնորդներու օգնութեամբ աքսորի քարաւանները մտան եւ հարուստ ընտանիքներու ժառանգորդ աղջիկները բռնութեամբ տարին։ Տրապիզոնի քաղաքացիի տարազով կամ զինուորական համազգեստով սպաները քաղաքի ամենաերեւելի անձանց աղջիկները տան մը մէջ հաւաքելով իթթիհատականներու ներկայացուցին։ Փոքր Ասիոյ բոլոր կարեւոր քաղաքներէն ներս նոյն բաները կատարուեցան։